Deutsche Weinstraße

Die **Daitsch Woischdrooß** is e Turischdeschdrooß, wu an de B&nbsp;271 un de B&nbsp;38 anne fiehrt. Am „Haus der Deutschen Weinstraße“ in Bockrem fangt se im Norde a un zied sich endlong vun de Haad dorsch die Wingäd zum "Woidoa" hinner Schweige im Siede, wuse nooch rund 85&nbsp;km vor de franzeesisch Grenz uffheerd. Die *Daitsch Woischdrooß* gebts seit 1935 unnes is dodemit die äldscht Woischdroos in Daitschland.

## Gschichd
Oogfange hods zwischem erschde de Zwede Weldgriesch. Bis 1930 hen mer den Huddl ghad midde fronzeesisch Bsadzung und dene Reschdrigzione vum Versaijer Vadroch: Die Franzoose hen unsern Woi ned gewelld un ins freii Raichgebied hen mer ned verkaafe gederfd. Do hen se donn 1935 die großaadisch Idee mid unserne Woischdrooß ghed. Mid derre ihr Oirischdung hod mer ohne daßs daia geworn wäa, mea Durischde ologge un mea Woi vakaafe gekennd. Mer hod ääfach ner die Schdroße midde mehrschde Woiderfer endlong vun de Haad zammegfaßd un umbenennd. Om 10. 10. 1935 hen se donn Besichdischung gemeschd un glai diregd augebessad, wu di Schdroß schlechd waa (doch, des gaabs wäglisch!) un om 19. 10 hod donn de Gaulaida Birgl (Josef Bürckel) die Woischdroß ine'rm Feschdagd in Derkm faialisch eröffnet:


*Er eröffnete am 19. Oktober 1935 die „Deutsche Weinstraße“ mit einer spektakulären Massenveranstaltung in Bad Dürkheim. ... Eingeordnet in einen kuriosen Kontext aus völkischer Erlösungsideologie, Nationalismus, pfälzischem Selbstbewusstsein und NS-Fremdenverkehrswerbung schuf Bürckel ein weithin ausstrahlendes Symbol des deutschen Weines. Der unmittelbare Werbeeffekt war zunächst gering, doch nach 1945 griff die deutsche Weinwerbung GmbH erfolgreich auf die Marke „Deutsche Weinstraße“ zurück.*

Die Ärdscha hen sich donn all umnenne gedäfd vun „... an der Haardt“ in „... an der Weinstraße“. Schun glai no däm ääschde Schbegdagl hodds'szwäd gewwe: Om negschde Daach, em Sundach, is im gonze Raisch des „Fest der Traube und des Weines“ gfaiad worn un do hen se glaimol ä Brobefaad mache gemißd mid närem Konwoi vun 300 Audos. 

Said Midde Achdscher wädde „Erlebnistag Deutsche Weinstraße“ gfaiad, wu die Schdroß achd Schdunne long fer Audos gschbäad is. Do kumme als 300 000 bis 400 000 Laid, s'measschde Durischde, wu sisch am ledschde Auguschdsundach zu Fuß, uff Inlainan odde uffm Droodesl uff de Woischdroß vagniesche. Do fließd de Woi in Schdreeme un so monschä gried gaaned mid, daß do aach nuch en onneres Kulduabrogramm lääfd.

## Londschafd un Glima

Die vorderpälzisch Higgllandschafd, in weller die Woischdroß longgehd, liehd zwische de Rhoiewene im Oschde un de Haad im Weschde. Am südliche End funn de „Deitsch Woischdroos“ schdehd an de Grenz zum Elsass seid 1936 dess „Daitsche Woitor“, am Nordend zu Rhoihesse hie seid 1995 das „Haus funn de Deitsch Woischdroos“. 

On de Woischdrooß häasch ä gonz schbezielles „Migroglima“, wie mers sunsch närschndwo uff de Weld find, mit iwwä 1800 Schdund Sunneschoi simmä schun faschd am Middlmeea! Ned ner, doßmer ausgedehnde Käschdewälla an de Haad hen, an de Woischdrooß wagse aach Moandlbääm, Feische, Kiwis, Pinie, Zybressen, Palme un Bananen im Fraie - und unsern Mandlbliehd (die Bääm schdeen am Schdrooßerand) schun im Fäbrua / Mäaz is wäglisch ä gonz besunnärschdes Äraischnis un wäd in Gimmldinge mid när'm grooße Mandlbliehdefeschd gfaiad.

Daß des Glima aach en gonz großaadische Woi gedaije läßd, des braach mer aischndlisch aaned egschdra saache. Die aale Reema hen schun demid oogfange un haid hen mers zwädgreeßde Woioobaugebied noo Rhoihesse.

## Woi- un annern Feschd
Feschde wärns gonze Joar iwwa gfaiad. Do konn des när ä klää un uuvollschdännisch lischd soi. Mescha un agduella finnenas

### Woimesse
* *Rendez-vous bei Kunschd & Woi*, Hambach, Abril
* *Diedesfelder Woimess*, Diedesfeld, Abril
* *Pälza Woi- und Sektmess*, Derkem, Abril
* *Forster Riesling und mehr*, Forschd an de Woischdrooß|Forschd, Mai
* *Rendez-vous bei Kunschd & Woi*, Waya, Ogdoba

### Woifeschdl
* *Feschd vunde 100 Woi mid Prowe*, Kallschdadt, Abril
* *Forschda Riesling un mea*, Forschd, Mai
* *Owwergässer Winzerkerwe*, Edekowe, Frunlaischnam ff.
* *Bursch- un Woifeschd*, Wachnm, Juni
* *Reweblidefeschd*, Kärschm, Juni
* *Eselshaudfeschd*, Mußbach, Juli
* *Woifeschd*, Kirwaila, Juli
* *Woikärb*, Härxm, Auguschd
* *Woikärb*, Daisem, Auguschd
* *Woifeschd mid Eselsmaagd am Sundach*, Äschbach, Auguschd
* "Ärlebnisdaach" - achd Schdunne audofrai mid Kuldur un Woi - ledschde Sunndach im Auguschd
* *[[Dürkheimer Wurstmarkt|Derkemer Worschdmaagd]]*, Derkem, zwädd un dritt Wucheänd im Sebdemba - es weldgreeschd Woifeschd
* *Haiselscher*, es *"Daitsche Woilesefeschdt"* in Naischdadt, midde Wahl vun de Daitsch Woikeenschin am zwädde Wucheänd - es Feschd is am ärschde un zwädde Wuchänd im Ogdoba

## Annern Woischdrooße
Noodem grooße Ärfolsch vunde Woischdroos werd Begriff aach vun verschiedne Woibaugebiede im deitsche Schproochgebiet verwennd un unsa Woischdrooß hääßd jezad „Daitsch Woischdrooß“.

Newe de „Daitsch Woischdrooß“ gebts unner annrem aa:
* die „Badisch Woischdrooß“
* die „Wirrdeberger Woischdrooß“
* die „Säxisch Woischdrooß“
* die „Reemisch Woischdrooß“

In Eestreisch:
* die „Schdairische Woischdrooß“
* die „Schilcher Woischdrooß“
* die „Woischdrooß entlang vun de Thermelinie von Mödling bis Leobersdorf“

In Idalje gebts aa:
* die „Siedtiroler Woischdrooß“

## Websaide

* Pfalzwein e.&nbsp;V.
* „uni-protokolle.de/Lexikon/Haardt“
* Deutsche Weinstraße e. V.
* wein-wg
* Ferienregion Deutsche Weinstrasse
* Wo die Luft einen Schwips hat

## Äänzlnowais